Rikokset Helsingissä 2010-luvulla| Tyyppi | Tapauksia |
| --- | --- |
| Omaisuusrikokset | 398 589 |
| Henkeen ja terveyteen kohdistuneet rikokset | 51 590 |
| Seksuaalirikokset | 3 175 |
| Liikennerikokset | 91 762 |
| Huumausainerikokset | 28 653 |
| Liikennerikkomukset ja muut rikokset | 277 016 |
| **Yhteensä: 850 785** |

**Rikollisuus Helsingissä** on muihin Suomen kuntiin verrattuna keskimääräistä suurempaa, ja muihin Euroopan pääkaupunkeihin verrattuna alhaista. 2010-luvulla Helsingissä tehtiin tuhatta asukasta kohden 1 340 rikosta, mikä on yli koko Suomen keskiarvon 1 200. Tuona ajanjaksona Helsingissä kirjattiin yhteensä 850 785 rikosta, joista lähes puolet olivat omaisuusrikoksia.

Helsingin poliisilaitoksessa työskentelee noin 1 600 poliisia. Poliisi nauttii Helsingissä, kuten muuallakin Suomessa korkeaa luottamusta asukkailta.

Kaupunginosittain
-----------------

Henkirikosten määrällä mitattuna Helsingin kolme väkivaltaisinta kaupunginosaa vuosina 2000–2020 olivat Kallio, Kluuvi ja Kontula. Kyseiset kolme kaupunginosaa sijoittuvat myös Suomen kaupunginosien henkirikostilastojen kymmenen kärjessä sijoille 2, 7 ja 10. Turvattomuuden tunnetta kokivat eniten Kallion, Mellunkylän ja Pukinmäen asukkaat, joista 25–30% sanoi kokevansa turvattomuutta asuinalueellaan vuonna 2009. Tuomarinkylän, Lauttasaaren ja Östersundomin asukkaista alle viisi prosenttia tunsi kokevansa samaa.

Suhteessa muihin Suomen kuntiin
-------------------------------

Vuosina 2000–2020 Helsingissä murhattiin, tapettiin tai yritettiin henkirikosta 785 kertaa, mikä on Suomen kunnista selvästi eniten, ja yli kaksi kertaa enemmän kuin toisella sijalla olevalla Vantaalla.

Vuosina 2009–2014 Helsingissä ilmoitettiin huumausainerikoksia vuosittain 5,6 tuhatta asukasta kohden, mikä oli Suomen kunnista toiseksi eniten Turun jälkeen, koko maan keskiarvon ollessa 4,4.

Vuonna 2017 Helsingissä kirjattiin lukumäärällisesti Suomen kunnista eniten raiskauksia, 197 tapausta, joka on lähes kolme kertaa enemmän kuin toiseksi sijoittuneella Tampereella (71). Vuosien 2012–2017 indeksillä asukaslukuun suhteutettuna raiskauksissa Helsinki oli kuitenkin vasta sijalla 27.

Suhteessa muihin Euroopan kaupunkeihin
--------------------------------------

Vuonna 2018 tehdyssä 109 eurooppalaisen kaupungin vertailussa Helsingin rikosindeksi oli vasta 95. korkein. Helsingin turvallisuusindeksi oli samassa vertailussa kaupungeista 15. paras.

Poliisit Helsingissä nauttivat kaikista Euroopan pääkaupungeista suurinta luottamusta kaupunkilaisilta; 89% helsinkiläisistä sanoi vuonna 2005 olevansa tyytyväisiä poliisin työhön. Samassa kyselyssä 57% sanoi, etteivät he ole joutuneet rikoksen uhriksi viimeisen viiden vuoden aikana, Euroopan pääkaupungeista korkein lukema Lissabonin ohella.

Katso myös
----------

* Rikollisuus Suomessa

Lähteet
-------

1. 1 2  Joka minuutti Suomessa tehdään yli 1,5 rikosta *Iltalehti*. Viitattu 24.9.2021.
2. 1 2  Henkirikokset rajussa kasvussa tänä keväänä, poliisi: "Ei ole kontrollia, minne veitsen isku päätyy" – katso kartalta 2000-luvun Suomen väkivaltaisimmat paikat *Yle*. Viitattu 24.9.2021.
3. ↑  Turvattomuuskokemukset keskittyvät Helsingissä alueittain *Kvartti*. Viitattu 24.9.2021.
4. ↑  Tilastot paljastavat: Näissä kaupungeissa tehdään eniten huumerikoksia *Iltalehti*. Viitattu 24.9.2021.
5. ↑  Tämän verran sinun kotikunnassasi tapahtuu raiskauksia – poliisitutkinnoissa yksi iso ongelma: "Koitetaan peitellä asiaa sillä tavalla" *Ilta-Sanomat*. Viitattu 24.9.2021.
6. ↑  Europe: Crime Index by City 2018 *Numbeo*. Viitattu 24.9.2021. (englanniksi)
7. ↑  Crime and Security in European Capitals *UNIL*.  Arkistoitu 28.1.2022. Viitattu 24.9.2021. (englanniksi)